REGULAMENTUL (CE) NR. 224/2007 AL COMISIEI
din 1 martie 2007
de modificare a Regulamentului (CE) nr. 1216/2003 privind activitățile economice acoperite de indicele costului forței de muncă
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 450/2003 al Parlamentului European și al Consiliului din 27 februarie 2003 privind indicele costului forței de muncă (1), în special articolul 11,
întrucât:
(1)
Un ansamblu de statistici, din care o parte esențială o formează indicii costului forței de muncă, este relevant pentru monitorizarea evoluției salariilor și a presiunilor inflaționiste care provin de pe piața forței de muncă.
(2)
Domeniul de aplicare al indicelui costului forței de muncă ar trebui extins pentru a acoperi activitățile economice definite în secțiunile L, M, N și O ale NACE Rev. 1. Această extindere se referă la faptul că serviciile necomerciale, care reprezintă partea principală a acestor secțiuni și a căror dinamică poate fi diferită de cea a serviciilor comerciale, vor fi de asemenea acoperite.
(3)
Studiile de fezabilitate efectuate în conformitate cu articolul 10 din Regulamentul (CE) nr. 450/2003 arată că extinderea domeniului de aplicare al indicelui costului forței de muncă pentru a include activitățile economice definite în secțiunile L, M, N și O ale NACE Rev. 1 este realizabilă și că volumul de muncă și costurile pe care extinderea indicelui costului forței de muncă le determină sunt proporționale cu importanța rezultatelor și cu beneficiile.
(4)
De asemenea, studiile de fezabilitate arată că un calendar flexibil de punere în aplicare reduce costurile de implementare pentru statele membre care, până în prezent, nu colectează încă datele de bază sau nu produc indicii acoperiți de această extindere.
(5)
Metodele de ajustare a variațiilor sezoniere produc rezultate statistice fiabile doar dacă seria de timp este destul de lungă. Prin urmare, serii ajustate de variații sezoniere trebuie produse și transmise, pentru prima dată, în momentul în care sunt disponibile date din patru ani.
(6)
Anul de referință al indicelui este anul în care media indicelui este fixată la 100. Primul an de referință al indicelui este definit în Regulamentul (CE) nr. 1216/2003 al Comisiei din 7 iulie 2003 de aplicare a Regulamentului (CE) nr. 450/2003 al Parlamentului European și al Consiliului privind indicele costului forței de muncă (2), ca fiind anul 2000. Este posibil ca indicii pentru secțiunile L, M, N și O ale NACE Rev. 1 să nu fie disponibili pentru anul 2000 și ar trebui fixat un indice de referință alternativ.
(7)
Prin urmare, Regulamentul (CE) nr. 1216/2003 trebuie modificat în consecință.
(8)
Măsurile prevăzute în prezentul regulament sunt conforme cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
Regulamentul (CE) nr. 1216/2003 se modifică după cum urmează:
1.
Articolul 4 se înlocuiește cu următorul text:
„Articolul 4
Acoperirea secțiunilor L, M, N și O ale NACE Rev. 1
(1) În ceea ce privește statele membre, altele decât cele menționate la alineatul (2), datele referitoare la indicele costului forței de muncă pentru secțiunile L, M, N și O ale NACE Rev. 1 vor fi produse și transmise pentru primul trimestru al anului 2007 și apoi pentru fiecare trimestru.
(2) În ceea ce privește statele membre următoare, datele vor fi produse și transmise pentru primul trimestru al anului 2009 și apoi pentru fiecare trimestru: Belgia, Danemarca, Grecia, Spania, Franța, Irlanda, Italia, Cipru, Luxemburg, Malta, Austria, Polonia și Suedia.
(3) În mod excepțional la alineatele (1) și (2), serii ajustate în funcție de variațiile sezoniere și de numărul de zile lucrătoare, în conformitate cu articolul 1 alineatul (2) litera (c), vor fi produse și transmise de îndată ce sunt disponibile serii de date care să acopere patru ani.”
2.
Anexa III se elimină.
3.
Punctul 6 din anexa IV se înlocuiește cu următorul text:
„6.
Primul an de referință al indicelui este anul 2000, în care indicele anual al costului forței de muncă este egal cu 100. În cazul în care indicii pentru secțiunile L, M, N și O ale NACE nu sunt disponibili pentru anul 2000, primii indici disponibili vor fi stabiliți la un nivel apropiat de media anuală a secțiunilor C-K ale NACE.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 martie 2007.